KIRJALLINEN KYSYMYS E-0329/00 esittäjä(t): Mauro Nobilia (UEN) komissiolle. Italian alusrekisterin (RINA) monopoliasema.



Virallinen lehti nro 330 E , 21/11/2000 s. 0128 - 0129



KIRJALLINEN KYSYMYS E-0329/00 esittäjä(t): Mauro Nobilia (UEN) komissiolle (11. helmikuuta 2000) Aihe: Italian alusrekisterin (RINA) monopoliasema Vuonna 1861 perustettu Italian alusrekisteri (Registro navale italiano, RINA) arvioi kauppalaivojen merikelpoisuutta ja toteaa niiden turvallisuuden. Tämän yksityisoikeudellisen elimen tehtävänä on luokitella laivat ja se voi näin ollen myöntää kansainvälisiä alusten turvallisuuskirjoja, jotka ovat merenkulun kannalta välttämättömiä. - Voisiko komissio selvittää, onko RINAn yksityisoikeudellinen luonne ristiriidassa sen kansallisen monopoliaseman kanssa kauppalaivojen turvallisuuskirjojen myöntämisen kannalta? - Voisiko komissio selvittää, onko laivanvarustajien mukanaolo tällaisen elimen johtokunnassa yhteisön sääntöjen vastaista, koska laivanvarustajat joutuvat siihen kiusalliseen tilanteeseen, että niiden on valvottava itse itseään? - Aikooko komissio mahdollisesti ryhtyä toimenpiteisiin sellaisen ylikansallisen elimen perustamiseksi, joka valvoisi RINAn kaltaisten elinten toimintaa? Loyola de Palacion komission puolesta antama vastaus (13. maaliskuuta 2000) Neuvoston direktiivin N:o 94/57/EY(1) saattaminen osaksi Italian kansallista lainsäädäntöä lopetti Italian alusrekisterin (RINAn) monopoliaseman Italiassa kauppa-alusten turvallisuuskirjojen myöntämisessä. Italian laki annettiin vuonna 1998, ja siitä lähtien myös muut luokituslaitokset kuin RINA ovat voineet suorittaa kansainvälisistä yleissopimuksista johtuvia sääntömääräisiä tehtäviä Italian viranomaisten puolesta. RINAn yksityisoikeudellinen luonne ei ole ristiriidassa niiden edellä mainitun direktiivin säännösten kanssa, joilla säännellään luokituslaitosten hyväksyntää yhteisössä. Varustamojen mukanaolo johtokunnassa on luokituslaitoksissa yleinen käytäntö. Varustamojen lisäksi näiden organisaatioiden johtokunnissa on myös muita merenkulkuteollisuuden edustajia. Niiden tehtävänä on ohjata luokituslaitoksen toimintaa lähinnä tuomalla esiin teollisuuden tarpeet ja vaatimalla erityisten sääntöjen laadintaa. Tietenkin on todennettava, että RINA ja muut hyväksytyt laitokset noudattavat edellä mainitun direktiivin liitteen A osan 6 kohdan määräystä. Määräyksen mukaan laitos ei saa olla alusten omistajien tai rakentajien tai muiden kaupallista toimintaa alusten valmistuksen, varustuksen, korjauksen tai käytön alalla harjoittavien henkilöiden määräysvallassa. Laitoksen tulot eivät saisi olla merkittävässä määrin yhden kaupallisen yrityksen varassa. Komissio todentaa seuraavassa arvioinnissaan sen, että RINA noudattaa kyseisiä säädöksiä. Useat asianomaiset osapuolet ovat viime aikoina pohtineet mahdollisuutta perustaa elin, joka arvioisi luokituslaitosten toimintaa keskitetysti ja yhdenmukaisesti. Komissio selvittää parhaillaan, voitaisiinko tällainen elin perustaa ja mitä seurauksia siitä mahdollisesti olisi. Komissio tiedottaa mahdollisimman pian parlamentille asiaa koskevista päätöksistään. (1) Neuvoston direktiivi 94/57/EY, annettu 22 päivänä marraskuuta 1994, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EYVL L 319, 12.12.1994).